ส่วนที่ 1

ข้อมูลสรุป (Executive Summary)

ข้อมูลสรุป (Executive Summary)

บริษัทโรงพยาบาลบำรุงราษฎร์ จำกัด (มหาชน) เป็นผู้ดำเนินกิจการโรงพยาบาลเอกชน
และศูนย์ส่งเสริมสุขภาพทั้งในประเทศไทยและในภูมิภาค โดยโรงพยาบาลบำรุงราษฎร์
ในกรุงเทพมหานคร เริ่มเปิดให้บริการในปี 2523 ด้วยขนาด 220 เตียง
ด้วยนโยบายที่เน้นคุณภาพของการบริการ และด้วยมืออาชีพที่มีความทุ่มเทและห่วงใยต่อผู้ป่วย
ทำให้โรงพยาบาลขยายตัวอย่างต่อเนื่อง และในปี 2532 ได้เข้าเป็นบริษัท
จดทะเบียนในตลาดหลักทรัพย์แห่งประเทศไทย ในปี 2540 โรงพยาบาลได้เปิดอาคารใหม่
ซึ่งมีความสามารถในการรองรับผู้ป่วยในได้ 554 เตียงและผู้ป่วยนอก 3,500 คนต่อวัน ต่อมาในปี
2550 โรงพยาบาลได้เปิดอาคารบำรุงราษฎร์อินเตอร์เนชั่นแนลคลินิก ซึ่งเป็นอาคารผู้ป่วยนอกใหม่
22 ชั้น โดยเปิดชั้น 11 เพื่อให้บริการศูนย์ตรวจสุขภาพ
และได้เปิดอาคารบำรุงราษฎร์อินเตอร์เนชั่นแนลคลินิกอย่างเป็นทางการในปี 2551
โดยเปิดให้บริการคลินิกผู้ป่วยนอกอีก 4 ชั้น มีโถงรับรองใหม่ ห้องรับรองระดับ VIP
และศูนย์อาหารนานาชาติ เป็นผลให้ความสามารถในการบริการผู้ป่วยนอกเพิ่มจาก 3,500 คนต่อวัน
เป็น 4,500 คนต่อวัน โดยโรงพยาบาลจะทยอยเปิดอีก 5 ชั้นที่เหลือในอีก 5 ปีข้างหน้า
ตามความต้องการที่เพิ่มขึ้น

ในปี 2551 บริษัทมีรายได้รวม 8,882 ล้านบาท เพิ่มขึ้น 4% จาก 8,559 ล้านบาทในปี 2550
ซึ่งเติบโตช้าลงเล็กน้อยจากภาวะเศรษฐกิจโลกที่ถดถอย และภาวะการเมืองในประเทศ ในปี 2551
โรงพยาบาลมีผู้ป่วยมาใช้บริการกว่าหนึ่งล้านคน โดยเป็นชาวต่างชาติประมาณ 420,000
คนจากกว่า 190 ประเทศทั่วโลก เป็นผลให้ในปัจจุบัน
บริษัทเป็นหนึ่งในโรงพยาบาลเอกชนที่ใหญ่ที่สุดในภูมิภาคนี้

นอกจากสำนักงานตัวแทนของโรงพยาบาล 22 แห่งทั่วโลกแล้ว
บริษัทมีนโยบายในการขยายกิจการไปยังต่างประเทศ โดยผ่านบริษัทบำรุงราษฎร์อินเตอร์เนชั่นแนล
จำกัด ซึ่งเป็นบริษัทร่วมที่บริษัทถือหุ้นอยู่ 31.5% ในปัจจุบัน บริษัทบำรุงราษฎร์อินเตอร์เนชั่นแนล
จำกัดมีคลินิกและโรงพยาบาลรวม 98 แห่งใน 8 ประเทศ ได้แก่ (1) เอเชียน ฮอสพิทอล
เป็นโรงพยาบาลเอกชนขนาด 253 เตียงในประเทศฟิลิปปินส์ (2) บริษัทเอเชียรีนัลแคร์ จำกัด
เป็นเครือข่ายคลินิกฟอกไต มีคลินิกทั้งหมด 96 แห่งใน 7 ประเทศในเอเชีย ซึ่งรวมถึงไต้หวัน
เกาหลีใต้ สิงคโปร์ มาเลเซีย ฟิลิปปินส์ ญี่ปุ่น และล่าสุด ประเทศไทย และ (3)
สัญญาซึ่งร่วมลงนามกับสำนักงานสาธารณสุขรัฐอาบูดาบี เพื่อบริหารจัดการโรงพยาบาลบำรุงราษฎร์
อัล มาฟรัก ซึ่งเป็นโรงพยาบาลรัฐบาลขนาด 460 เตียงในรัฐอาบูดาบี สหรัฐอาหรับเอมิเรตส์
โดยบริษัทบำรุงราษฎร์อินเตอร์เนชั่นแนล จำกัดมีพันมิตรเชิง กลยุทธ์ คือ Temasek, Istithmar,
Asia Financial Holdings และ ธนาคารกรุงเทพ จำกัด (มหาชน)
ซึ่งนอกจากความสามารถในการจัดหาเงินทุน
พันธมิตรเหล่านี้ยังสามารถแนะนำโอกาสในการลงทุนใหม่ๆและเครือข่ายพันธมิตรในภูมิภาคให้แก่บริษัทบำรุงราษฎร์อินเตอร์เนชั่นแนล
จำกัด อีกด้วย

ตลอดระยะเวลาที่ผ่านมา บริษัทมุ่งเน้นพัฒนาและเป็นผู้นำในการริเริ่มวิธีการใหม่ๆ
ไม่ว่าจะเป็นในด้านคุณภาพการให้บริการ หรือเทคโนโลยี ในปี 2551
บริษัทได้รับการยอมรับจากหลายองค์กรสำหรับความสำเร็จในหลายๆด้าน
โดยได้รับรางวัลหลายรางวัล ซึ่งรวมถึง “Best Managed Company in Thailand – Small
Cap” จากนิตยสาร Asiamoney และรางวัลการบริหารสู่ความเป็นเลิศ Thailand Quality
Class (TQC) โดยสำนักงานรางวัลคุณภาพแห่งชาติ ซึ่งถือเป็นรางวัลระดับมาตรฐานโลก
เนื่องจากมีพื้นฐานทางด้านเทคนิคและกระบวนการตัดสินรางวัลเช่นเดียวกับรางวัลคุณภาพแห่งชาติของประเทศสหรัฐอเมริกา
หรือ The Malcolm Baldrige National Quality Award (MBNQA) นอกจากนี้
บริษัทยังได้รับการยอมรับในการมีนวัตกรรมยอดเยี่ยมและเป็นโรงพยาบาลที่คนอยากทำงานด้วยมากที่สุดอีกด้วย

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)